Owe minſ herzen das twinget dv́ ſvͤſſe
Owe minſ herzen das twinget dv́ ſvͤſſe·
wer mag gebvͤſſe·
ſo gar ſenden pin·
neina min zertel la dich noch erbarmen·
mich ſenden armen·
tů mir helfe ſchin·
Mir iſt verſwunden·
gar helfe vn̄ troſt
ich bin mit blicken ſo vaſte gebunden·
al ſolker wunden·
wart ich noch nie erloſt·

Was ſolt ein wip alſo zart· ſi entwunge·
das man doch ſunge
vil ir werdekeit·
was ſolt ein munt alſo rot er lache·
da vō doch ſwache·
vil̄ ſoꝛge vn̄ leit·
was ſolden wangen·
ſo gar roſe var·
ſv́ hetten frúnde dēn můt ſo bevangen·
das in erlangen
doch můſt aber dar·

Swa gnade wont ſecht da ſol man ſi ſůchen·
wil ſis gerůchen·
der wart ich al da·
man ſol die ſchoͤn nicht loben ane guͤte·
got ſi behuͤte·
die ſint ir vil na·
muͤſt ich ir kv́nde·
noch gar minen můt·
ſo enwart vf erde nie groͤſlicher ſv́nde·
das liep gen ſtv́nde·
nicht frúntlich tůt·

Deutsche Philologie
Deutschland
14. Jahrhundert
Mittelhochdeutsch
Versdichtung
Codex Manesse